LV Eiropas Savienības Oficiālais Vēstnesis C 185/13

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 185/08

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“SEDANO BIANCO DI SPERLONGA”

EK Nr. IT-PGI-0005-0481-06.07.2005.

ACVN ( ) AĢIN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Ministero Delle Politiche Agricole e Forestali

Adrese:

Via XX Settembre n. 20 00187 Roma RM ITALIA

Tālr. +39 0646655106

Fakss +39 0646655306

E-pasts: saco7@politicheagricole.gov.it

2. Grupa:

Nosaukums: Associazione produttori Sedano Bianco di Sperlonga

Adrese:

Viale Europa LT-04029 Sperlonga LIETUVA/LITHUANIA

Tālr. +370 771556388

Fakss +370 771556388

E-pasts: —

Sastāvs: Ražotāji/pārstrādātāji ( X ) Citi ( )

3. Produkta veids:

1.6. grupa. Svaigi vai pārstrādāti augļi, dārzeņi un labība

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Sedano Bianco di Sperlonga”

4.2. Apraksts:

Ar AĢIN “Sedano Bianco di Sperlonga” drīkst apzīmēt tikai Sperlonga ekotipa selerijas, kas pieder pie Apium graveolens L. sugas dulce Mill. varietātes vietējā “Bianco di Sperlonga” ekotipa, kam raksturīgi balti vai baltgani lapu kāti. Šā ekotipa augiem piemīt raksturīgs gaišs krāsojums, ko vēl var pastiprināt, palielinot izsējas blīvumu. AĢIN “Sedano bianco di Sperlonga” selerijas laižot tirdzniecībā, tām jāatbilst šādām vietējā “Bianco di Sperlonga” ekotipa selerijām raksturīgajām īpašībām: tie ir vidēja lieluma augi ar kompaktu lapu rozeti, kurā ir 10–15 gaišzaļu lapu; mazie lapu kātiņi ir baltā krāsā ar vieglu gaišzaļu piekrāsu, maz šķiedraini, ar raksturīgu neizteiktu ribojumu. Masa mainīga atkarībā no kalibra: vidēja kalibra selerijas sver no 500 līdz 800 gramiem; liela kalibra – vairāk par 800 gramiem. Garša maiga un tikai mēreni aromātiska, tāpēc šīs selerijas ir īpaši piemērotas patērēšanai svaigā veidā. Turklāt kopējo organisko skābju daudzums “Sedano bianco di Sperlonga” selerijās ir vismaz 135,00 mg/100 g; lūzumizturība ir ne mazāka par 20 N un kopējais cukuru daudzums – vismaz 13,00 mg/g.

4.3. Ģeogrāfiskais apgabals:

Aizsargātas ģeogrāfiskās izcelsmes nosaukuma (AĢIN) “Sedano bianco di Sperlonga” selerijas jāaudzē Fondi pašvaldības un Sperlonga pašvaldības teritorijā.

4.4. Izcelsmes apliecinājums:

Katrs ražošanas procesa posms ir jākontrolē, dokumentējot katru izejvielu un gatavo produktu. Šādā veidā un reģistrējot audzēšanai izmantojamos kadastrālos zemes gabalus, seleriju audzētājus un iesaiņotājus attiecīgos sarakstos, kurus pārvalda kontroles iestāde, kā arī nekavējoties ziņojot kontroles iestādei par saražoto produktu daudzumiem, tiek garantēta produkta izsekojamība un kontrole (no ražošanas sākuma posma līdz tās beigām). Visas personas, gan fiziskās, gan juridiskās, attiecīgajos sarakstos pārbauda kontroles iestāde, kā noteikts produkta specifikācijā un attiecīgajā kontroles plānā.

4.5. Ražošanas metode:

Sēja jāveic sākot ar jūliju. Sēklas var izsēt brīvi vai kastītēs, iekaisot sēklu zemē (izkliedsējā), vai iedobumainos konteineros. Sēklu uzdīgšanai vajadzīga gaisma. Sēklaudzēšanu pēc fenotipiskās atlases paņēmiena (jeb iegūstot sēklas no labākajiem augiem) veic lauksaimniecības uzņēmumi un/vai sēklaudzētavas, kas atrodas ražošanas apgabalā. Sēklas, kas iegūtas šādos uzņēmumos un/vai sēklaudzētavās, var izmantot arī citi šā ražošanas apgabala seleriju audzētāji vai sēklaudzētavas, kas nodarbojas ar dēstu audzēšanu. Sēklaudzētavās izaudzētie dēsti jāatdod vai jānodod attiecīgiem uzņēmumiem, kas atrodas ražošanas apgabalā.

Sēklas, kas izaudzētas vietējās saimniecībās, kuras atrodas 4.3. punktā definētajā apgabalā, jāiereģistrē reģiona brīvprātīgajā reģistrā, kas ir pamats bioloģiskās dažādības aizsargāšanai lauksaimniecībā. Reģistru kārto Arsial (Lacijas reģiona lauksaimniecības attīstības un inovācijas aģentūra). Dēstu pārpiķēšanu veic, kad tie sasnieguši aptuveni 10–15 cm augstumu. Dēstus izstāda 25–35 cm attālās rindās un 25–35 cm attālumā augu no auga, tādējādi stādīšanas blīvums ir 10–12 augu/m2. Maksimālais stādīšanas blīvums ir 10–12 augu/m2. “Sedano Bianco di Sperlonga” selerijas ar ūdeni apgādā apūdeņošanas sistēma. Atļautie laistīšanas paņēmieni ir lietināšana un aprasināšana ar ūdens izsmidzinātāju. Seleriju kultūrai mēslojumu dod saskaņā ar audzēšanas posmu secību visa gada laikā. Gada kopējā slāpekļa deva nedrīkst pārsniegt 155 kg/ha. Aizsardzību pret kaitēkļiem nodrošina saskaņā ar integrētās kaitēkļu apkarošanas paņēmieniem, lai līdz minimumam samazinātu vai nepieļautu insekticīdu palieku saglabāšanos uz selerijām.

“Sedano Bianco di Sperlonga” ražu novāc ar rokām, nogriežot augu zem pašas lapu pamatnes. Augi rūpīgi jāievieto konteinerā, nepieļaujot, ka tie beržas viens gar otru, jo tas var izraisīt audu plīsumus un šūnsulas iztecējumus. Turklāt pēc novākšanas, cik iespējams, jāsamazina produkta turēšanas laiks saulē.

Lai produkts nezaudētu kvalitātes īpašības un lai garantētu tā izsekojamību un kontroli, “Sedano Bianco di Sperlonga” audzēšana un iesaiņošana jāveic 4.3. punktā norādītajā apgabalā.

4.6. Saikne:

Fondi un Sperlonga apgabalā “Sedano Bianco di Sperlonga” ieviesa pagājušā gadsimta 60. gados. Selerijas audzēšanu 4.3. punktā aprakstītajā apgabalā apstiprina plaša 60. gadu nodokļu dokumentācija no 60. gadiem līdz mūsu dienām – laikposmā, kad “Sedano Bianco di Sperlonga”, neilgi pēc pirmā ieaudzēšanas posma, ātri vien nonāca tirdzniecībā Romas tirgos un kļuva par vērtīgu patēriņa produktu.

“Sedano Bianco di Sperlonga” ražošanas apgabalam raksturīgi seleriju audzēšanai ļoti labvēlīgi augsnes un klimatiskie apstākļi. Daļai apgabala augsnēm ir mezozoja kaļķakmens cilme un daļa ir aluviālas dūņu–kaļķakmens augsnes. Ražošanas apgabala augsnēm, kas atrodas apgabalā starp ielabotajām augsnēm un jūru, ļoti raksturīgi ir tas, ka gruntsūdens līmenis ir tuvu augsnes virskārtai. Šos zemes gabalus, ko sauc par “pantano” jeb purva zemi, izmantoja seleriju kultūras attīstībai sākotnēji atklātās platībās, vēlāk segtajās platībās. Tā kā augsnēm šeit pieplūst ūdeņi ar augstu sāls saturu, tie kopā ar īpašajiem klimatiskajiem apstākļiem ietekmē “Sedano Bianco di Sperlonga” organoleptiskās īpašības – selerijas ir garšīgas, maigas, saldenas un mēreni aromātiskas; tie ietekmē arī organisko skābju saturu, dara lapu kātus mazāk izturīgus pret pārlūšanu un nosaka lapu kātu raksturīgo gaišo krāsu, kas piemīt šā ekotipa selerijām.

AĢIN apgabalā ir mērens piejūras klimats, kam raksturīgas šādas īpašības: vidējā temperatūra – no 17 līdz 18 °C, 1 līdz 3 mēnešu laikā mēneša vidējā ir < 10 °C, bet vidējā temperatūra visaukstākajā mēnesī – 6,9 °C, gada vidējais nokrišņu daudzums – no 727 līdz 1 133 mm, vasaras lietusgāžu nokrišņu daudzums – no 61 līdz 83 mm. No maija līdz augustam piekrastes apgabalos iestājas lielāks un ilgstošāks sausums.

Tādējādi augsne un klimats ar šādām īpašībām ir sevišķi piemērots “Sedano Bianco di Sperlonga” audzēšanai.

Šādi augsnes un klimatiskie apstākļi vēsturiskā ziņā saistīti ar vietējo lauksaimnieku specializācijas virzienu, kuri, izvēloties agrotehniku ar nelielu ietekmi uz vidi, pratuši arī lietderīgi izmantot purvaino zemi, tādējādi, ar fenotipisko atlasi panākuši sēklu pašatražošanos, nodrošinot “Bianco di Sperlonga” ekotipa, audzēšanas agrotehnisko paņēmienu un šķirnes īpašību saglabāšanos.

4.7. Pārbaudes struktūra:

Nosaukums: Agroqualità

Adrese:

Via Montebello 8 00185 Roma RM ITALIA

Tālr. +39 0647822463

Fakss +39 0647822439

E-pasts: —

4.8. Marķējums:

Selerijas var iesaiņot tā, lai katrā iesaiņojumā būtu 4–5 augi tikai vienā rindā, kuru kopējā masa nepārsniedz 5 kg, vai iesaiņojumā, kurā ir 8–10 augi divās rindās ar kopējo masu līdz 10 kg. Iesaiņojot pa 1 līdz 3 selerijām, obligāti jāmarķē katru selerijas saišķi. Uz etiķetes līdztekus ES grafiskajam simbolam un attiecīgajām norādēm ar skaidriem un labi salasāmiem tipogrāfijas burtiem jābūt šādām norādēm:

— “Sedano Bianco di Sperlonga” līdzās ar saīsinājumu “IGP (Indicazione Geografica Protetta)”, kas pēc izmēra ir lielāks par jebkuru citu norādi uz etiķetes,

— ražotāja un iesaiņotāja vārds un uzvārds, uzņēmuma nosaukums un adrese.

Nedrīkst pievienot nekādu apzīmējumu, kas nav skaidri paredzēts noteikumos. Tomēr ir atļauts lietot norādes, kurās izmantotas atsauces uz privātajiem zīmoliem, ja tām nav slavinošs vai patērētāju maldinošs raksturs, tā lauksaimniecības uzņēmuma nosaukums, kura zemes gabalos selerijas izaudzētas, kā arī citas patiesībai atbilstošas un dokumentējamas atsauces, kas atļautas saskaņā ar spēkā esošajiem noteikumiem un kas nav pretrunā ar šā kopsavilkuma mērķi un saturu.

Nosaukumu “Sedano Bianco di Sperlonga” netulko.

“Sedano Bianco di Sperlonga” logotipu veido taisnstūris, kā iekšienē izvietots kvadrāts, kurā attēlotas divas selerijas, kas atrodas virs četriem viļņiem.